b'\n_START_ARTICLE_\nSerge Lang\n_START_SECTION_\nBiografie\n_START_PARAGRAPH_\nSerge Lang s-a n\xc4\x83scut \xc3\xaen Saint-Germain-en-Laye aproape de Paris, \xc3\xaen 1927. Serge a avut un frate geam\xc4\x83n care a devenit antrenor de baschet \xc8\x99i o sor\xc4\x83 care a devenit actri\xc8\x9b\xc4\x83._NEWLINE_\xc3\x8en adolescen\xc8\x9b\xc4\x83, Lang s-a mutat cu familia \xc3\xaen California, unde a absolvit \xc3\xaen 1943 liceul Beverly Hills. Ulterior, a absolvit California Institute of Technology, \xc3\xaen 1946, \xc8\x99i a ob\xc8\x9binut un doctorat de la Universitatea Princeton, \xc3\xaen 1951. A ocupat posturi de profesor la Universitatea din Chicago, la Columbia University (din 1955, plec\xc3\xa2nd \xc3\xaen 1971 dup\xc4\x83 o disput\xc4\x83), \xc8\x99i la Universitatea Yale.\n_START_SECTION_\nActivitatea \xc3\xaen matematic\xc4\x83\n_START_PARAGRAPH_\nLang a studiat cu Emil Artin la Universitatea Princeton, unde \xc8\x99i-a scris teza de doctorat \xc3\xaen domeniul \xc3\xaenchiderii cvasi-algebrice. Lang a lucrat apoi la analoagele geometrice ale teoriei corpurilor de clase \xc8\x99i \xc3\xaen domeniul geometriei diofantice. Mai t\xc3\xa2rziu, a trecut la aproxima\xc8\x9biile diophantice \xc8\x99i la teoria numerelor transcendente, demonstr\xc3\xa2nd teorema Schneider\xe2\x80\x93Lang._NEWLINE_O pauz\xc4\x83 \xc3\xaen cercetare, timp \xc3\xaen care a fost implicat \xc3\xaen \xc3\xaencercarea de a se apropia de activismul studen\xc8\x9besc al anilor 1960 i-a cauzat (dup\xc4\x83 cum spunea el \xc3\xaensu\xc8\x99i) dificult\xc4\x83\xc8\x9bi \xc3\xaen a-\xc8\x99i relua munca ulterior. A scris despre formele modulare \xc8\x99i unit\xc4\x83\xc8\x9bile modulare, despre ideea de \xe2\x80\x9edistribu\xc8\x9bie\xe2\x80\x9d pe un grup profinit, \xc8\x99i despre teoria distribu\xc8\x9biei valorilor._NEWLINE_A f\xc4\x83cut o serie de ipoteze \xc3\xaen geometria diofantic\xc4\x83: conjectura Mordell\xe2\x80\x93Lang, conjectura Bombieri\xe2\x80\x93Lang, conjectura de punct integral Lang, conjectura Lang\xe2\x80\x93Trotter, conjectura Lang asupra valorilor Gamma, conjectura Lang asupra analiticit\xc4\x83\xc8\x9bii variet\xc4\x83\xc8\x9bilor hiperbolice, conjectura de \xc3\xaen\xc4\x83l\xc8\x9bime Lang ..._NEWLINE_El a introdus aplica\xc8\x9bia Lang \xc8\x99i teorema Lang\xe2\x80\x93Steinberg (cf. teorema lui Lang) \xc3\xaen domeniul grupurilor algebrice._NEWLINE_El a introdus teorema de finitudine Katz\xe2\x80\x93Lang.\n_START_SECTION_\nC\xc4\x83r\xc8\x9bile de matematic\xc4\x83\n_START_PARAGRAPH_\nA scris mai multe texte matematice, adesea termin\xc3\xa2nd c\xc3\xa2te o carte \xc3\xaentreag\xc4\x83 de-a lungul unei vacan\xc8\x9be de var\xc4\x83. Cele mai multe sunt la nivel de ciclu de licen\xc8\x9b\xc4\x83._NEWLINE_A scris texte de calcul infinitezimal \xc8\x99i a preg\xc4\x83tit \xc8\x99i o carte despre coomologia de grup pentru Bourbaki._NEWLINE_Algebra lui Lang, o introducere la nivel universitar \xc3\xaen algebra abstract\xc4\x83, a fost o lucrare deosebit de influent\xc4\x83, care a fost reeditat\xc4\x83 \xc8\x99i actualizat\xc4\x83 de mai multe ori. C\xc3\xa2nd i s-a acordat premiul Steele, justificarea includea men\xc8\x9biunea c\xc4\x83 \xe2\x80\x9eAlgebra lui Lang a schimbat modul \xc3\xaen care se pred\xc4\x83 algebra la facultate...Aceasta a influen\xc8\x9bat toate c\xc4\x83r\xc8\x9bile ulterioare de algebr\xc4\x83 pentru acel nivel.\xe2\x80\x9d Ea con\xc8\x9binea idei ale profesorului s\xc4\x83u, Artin; unele dintre cele mai interesante pasaje din Teoria numerelor algebrice reflect\xc4\x83 \xc8\x99i ele influen\xc8\x9ba \xc8\x99i ideile lui Artin, care altfel este posibil s\xc4\x83 nu fi fost altfel publicate \xc3\xaen nicio form\xc4\x83.'